钦定古今图书集成/明伦汇编/皇极典/第243卷 > 礼记 > 《大传》
## 钦定古今图书集成/明伦汇编/皇极典/第243卷 > 礼记 > 《大传》

圣人南面而听天下，所且先者五，民不与焉。一曰治
亲，二曰报功，三曰举贤，四曰使能，五曰“存爱。”五者一
得于天下，民无不足，无不赡者。五者一物纰缪，民莫
得其死。圣人南面而治天下，必自人道始矣。

〈大全〉严陵方氏曰：“民不与焉，非不以民为事，苟能行此五者，民亦从而治矣。”

立权度，量，考文章，改正朔，易服色，殊徽号，异器械，别
衣服，此其所得与民变革者也，其不可得变革者则
有矣。亲亲也，尊尊也，长长也，男女有别，此其不可得
与民变革者也。